b'\n_START_ARTICLE_\nKastelsvej\n_START_PARAGRAPH_\nKastelsvej er en gade p\xc3\xa5 \xc3\x98sterbro i K\xc3\xb8benhavn, der g\xc3\xa5r fra Classensgade til Fridtjof Nansens Plads. Gaden l\xc3\xa6gger adresse til tre ambassader foruden de tidligere blindeinstituttet og d\xc3\xb8veinstituttet.\n_START_SECTION_\nHistorie\n_START_PARAGRAPH_\nGaden var oprindeligt en del af vejen fra \xc3\x98sterbro til Kastellet. Navnet kendes siden 1810 i formen Citadelveien, der var i brug indtil 1897. I 1889 blev den vestlige del af gaden fra Lille Triangel til den dav\xc3\xa6rende Classensvej sl\xc3\xa5et sammen med sidstn\xc3\xa6vnte til den nuv\xc3\xa6rende Classensgade._NEWLINE_I 1839 opf\xc3\xb8rtes en bygning for Det Kongelige D\xc3\xb8vstummeinstitut i nr. 58 efter tegninger af F.E. von Prangen. Instituttet blev senere udvidet 1859, 1912 og 1968 og skiftede endvidere navn til Skolen p\xc3\xa5 Kastelsvej. I 2014 blev den lagt sammen med Langelinieskolen, hvis indskoling siden har holdt til i bygningerne omkring sidegaden Asger Holms Vej. Ud mod Kastelsvej er der opsat en buste af Peter Atke Castberg, der fik indf\xc3\xb8rt undervisning for d\xc3\xb8ve i Danmark i 1807. Busten er udf\xc3\xb8rt af Viggo Chr. Hansen i 1922._NEWLINE_I 1858 opf\xc3\xb8rtes en bygning for Det Kongelige Blindeinstitut efter tegninger af Ferdinand Meldahl i venetiansk ren\xc3\xa6ssancestil. Det blev efterf\xc3\xb8lgende udvidet i 1880 med en yderligere fl\xc3\xb8j, der ogs\xc3\xa5 var tegnet af Meldahl. Instituttet flyttede til nye bygninger p\xc3\xa5 Rymarksvej i Hellerup i 1968, da der var brug for bedre faciliteter, samtidig med at man ikke kunne modernisere den gamle fredede bygning. Instituttet hedder nu Instituttet for Blinde og Svagsynede.\n_START_SECTION_\nBygninger og beboere\n_START_PARAGRAPH_\nP\xc3\xa5 den nordlige side af gaden ligger der traditionelle etageejendomme. Nogle er udsmykket med spir p\xc3\xa5 hj\xc3\xb8rnerne af sidegader, blandt anden ejendommen Breidablik p\xc3\xa5 hj\xc3\xb8rnet af Hardangergade. Derudover r\xc3\xb8ber et par flagst\xc3\xa6nger, at Chiles ambassade har til huse i nr. 15 og Cubas ambassade i nr. 19._NEWLINE_P\xc3\xa5 den sydlige side finder man blandt andet en st\xc3\xb8rre boligblok i form af den trefl\xc3\xb8jede Kastelshaven i nr. 8-16, der blev opf\xc3\xb8rt efter tegninger af Peter Nielsen og Ivar Bentsen i 1928. N\xc3\xa6sten lige ved siden af ligger den L-formede boligblok Kastelsv\xc3\xa6nget fra 1938 i nr. 20-30. Ind imellem de to boligblokke ligger Museumsbygningen, en mindre nyklassicistisk museumsbygning fra 1920 der blev opf\xc3\xb8rt efter tegninger af Einar Madvig og Poul Methling til skibsreder og generalkonsul Johan Hansens store samling af billedkunst. I dag fungerer bygningen som galleri og kunsthandel._NEWLINE_I nr. 38 ligger en villa, der blev opf\xc3\xb8rt i 1917 efter tegninger af Thorvald Gundestrup, der ogs\xc3\xa5 stod bag naboen i nr. 40 fra 1920. Bygningerne indg\xc3\xa5r nu i Storbritanniens ambassade men er skjult af sikkerhedsforanstaltninger og plankev\xc3\xa6rk.'